Beate von Miquel

Beate von Miquel (født 1968 i Uelzen i Niedersachsen) er en tysk kjønnsforsker, statsviter og kvinnesaksforkjemper, som er president i Deutscher Frauenrat, Tysklands største organisasjon som arbeider for likestilling og kvinners rettigheter, med 11 millioner medlemmer. Hun er direktør for Marie Jahoda-senteret for internasjonale kjønnsstudier ved Ruhr-Universität Bochum. Hun har arbeidet som forsker og med likestilling og mangfold innen universitetssektoren. Hun studerte protestantisk teologi, historie og statsvitenskap ved universitetene i Marburg, Bonn, Göttingen og Bochum, og har doktorgrad i statsvitenskap. Hennes faglige interesseområder er likestillingsforskning, medieforskning, næringslivshistorie og kirkelig samtidshistorie. Hun er aktiv i foreningen Evangelische Frauen in Deutschland, som forstår seg som en stemme for protestantiske kvinner i kirke og samfunn, og ble i 2021 valgt til president i paraplyorganisasjonen Deutscher Frauenrat. Hun er også nestleder i rådet for Bundesstiftung Gleichstellung, et føderalt offentlig organ som arbeider for likestilling i Tyskland.

Bibliografi (utvalg)
Evangelische Frauen im Dritten Reich: Die Westfälische Frauenhilfe 1933–1950, Aschendorff Verlag, 2006

Referanser

Tyske forskere
Kjønnsforskere
Fødselsdato ikke oppgitt